## El Consell aprova el decret que regula la creació de la Comissió Interdepartamental per a la Igualtat entre Dones i Hòmens

*** El seu objectiu és impulsar, coordinar i supervisar l’aplicació del principi d’igualtat d’oportunitats
* El decret preveu la creació, en el si d’esta comissió interdepartamental, de la Comissió Tècnica per a la Igualtat entre Dones i Hòmens**

El Consell ha aprovat el decret que regula la creació de la Comissió Interdepartamental per a la Igualtat entre Dones i Hòmens, l’objectiu de la qual és impulsar, coordinar i supervisar l’aplicació del principi d’igualtat d’oportunitats entre dones i hòmens en les polítiques públiques de la Generalitat de manera transversal.

La creació d’esta comissió respon al compromís del Consell amb la promoció de la igualtat d’oportunitats i l’eliminació de qualsevol forma de discriminació contra les dones.

La seua labor es considera clau per a garantir l’aplicació efectiva de la normativa en matèria d’igualtat a la Comunitat Valenciana, d’acord amb la Constitució Espanyola, l’Estatut d’Autonomia i la legislació autonòmica vigent.

**Funcions i composició**

La Comissió Interdepartamental per a la Igualtat entre Dones i hòmens s’encarregarà, entre les seues principals funcions, de promoure la igualtat d’oportunitats entre dones i hòmens, i de coordinar les actuacions en matèria d’igualtat en els diferents departaments del Consell.

Altres de les seues funcions consistiran a supervisar el compliment i desenrotllament de la normativa vigent en igualtat de gènere i identificar i eliminar obstacles que dificulten la igualtat de tracte i oportunitats entre dones i hòmens.

Respecte a la seua composició, l’òrgan estarà presidit per la persona titular de la conselleria amb competències en igualtat, que, en l’actualitat, és la Vicepresidència Primera i Conselleria de Servicis Socials, Igualtat i Vivenda. A més, comptarà amb una vicepresidència i diverses vocalies assignades a representants de les distintes conselleries, de manera que es garantisca una actuació transversal i coordinada en totes les àrees de la Generalitat.

**Comissió Tècnica per a la Igualtat entre Dones i Hòmens**

El decret preveu la creació, en el si de la Comissió Interdepartamental, de la Comissió Tècnica per a la Igualtat entre Dones i Hòmens, que tindrà caràcter permanent.

L’objectiu d’esta comissió serà donar suport i assessorament tècnic per a la consecució dels objectius que marca la normativa en matèria d’igualtat, a més d’impulsar i coordinar les actuacions destinades a aconseguir el compliment dels objectius acordats per la comissió interdepartamental.

Amb l’aprovació d’esta normativa, el Consell busca fer un pas més en l’aposta per la igualtat real i efectiva entre dones i hòmens, així com amb les directrius europees i els objectius de l’Agenda 2030.

Fecha: 18/02/2025